Αλέξης Γεωργούλης

Ο Αλέξης Γεωργούλης (Λάρισα, 6 Οκτωβρίου 1974) είναι Έλληνας ηθοποιός, σκηνοθέτης, παρουσιαστής και πολιτικός. Είναι εκλεγμένος ευρωβουλευτής με τον ΣΥΡΙΖΑ-ΠΣ και ανήκε στην πολιτική ομάδα της Αριστεράς στο Ευρωπαϊκό Κοινοβούλιο. Από τις 17 Απριλίου 2023, είναι ανεξάρτητος, έπειτα από τις αποφάσεις να τεθεί εκτός κόμματος και ευρωομάδας, λόγω αίτησης άρσης της ασυλίας του από την εισαγγελία του Βελγίου για βιασμό και σωματική βία.

Βιογραφικό
Εισήχθη στο τμήμα Πολιτικών Μηχανικών του ΑΠΘ και πήρε αργότερα μεταγραφή για το Ε.Μ.Π., αλλά δεν ολοκλήρωσε τις σπουδές του. Είναι το τρίτο από τα τέσσερα παιδιά της οικογένειας Γεωργούλη. Ο πατέρας του ήταν ιδιοκτήτης πρακτορείου Προ-Πο, ενώ η μητέρα του ήταν νηπιαγωγός.Back to school Παπαγεωργίου, Κατερίνα]

Στο Γυμνάσιο αποφάσισε να γίνει αθλητής της πάλης και γράφτηκε στην ομάδα πάλης. Παράλληλα έκανε μαθήματα φωνητικής με τον Ν. Παναγιωτόπουλο και την Ελένη Λιώνα. Από το 1988 μέχρι το 1992 έκανε μαθήματα κλασικής και μπλουζ κιθάρας στο Ωδείο Λάρισας.

Αποφάσισε να δώσει εξετάσεις προκειμένου να περάσει στο Μαθηματικό Τμήμα αλλά πέρασε στο Πολυτεχνείο Θεσσαλονίκης για να σπουδάσει πολιτικός μηχανικός. Ενάμιση χρόνο μετά πήρε μεταγραφή για το Πολυτεχνείο στην Αθήνα. 

Μέχρι τα 22 του δεν υπήρχε η παραμικρή σκέψη στο μυαλό του να γίνει ηθοποιός. Προς το τέλος των σπουδών του στο Ε.Μ.Π., αποφάσισε να ασχοληθεί επαγγελματικά με την υποκριτική. Έτσι παρακολούθησε μαθήματα στο θεατρικό εργαστήρι "Θεατρική Τέχνη" στην Ανώτερη Δραματική Σχολή του Βασίλη Διαμαντόπουλου "Ίασμος" και από το 1996 μέχρι το 2000 στο θέατρο των "Αλλαγών".

 Πολιτική πορεία 
μικρογραφία|left|Ο Γεωργούλης σε διάλειμμα της συνεδρίασης του Ευρωκοινοβουλίου
Στις ευρωεκλογές του 2019, εξελέγη ευρωβουλευτής με τον ΣΥΡΙΖΑ, στην πέμπτη θέση από τις έξι του κόμματος. Στις 17 Απριλίου 2023, ζητήθηκε άρση της ασυλίας του από τις βελγικές αρχές μετά από καταγγελία εις βάρος του για σεξουαλική επίθεση. Ο ΣΥΡΙΖΑ ανακοίνωσε ότι μετά από αυτό ο Γεωργούλης τέθηκε εκτός του κόμματος. Την 1η Ιουνίου 2023 αποφασίστηκε η άρση της ασυλίας του από το Ευρωπαϊκό Κοινοβούλιο.

 Καριέρα 
Το 1997 συμμετείχε στην Κάρμεν με την ομάδα χορού «Αίρεσις» και στην Επιστροφή σε σκηνοθεσία του Γ. Μπαγουρδή. Έπαιξε στις τηλεταινίες Η Αλίκη στη χώρα των θαυμάτων, Αγγέλιασμα και το 1999 στην ταινία μικρού μήκους Του κανενός το ρόδο σε σκηνοθεσία του Γιάννη Γαλανούλη, στις σειρές Είμαστε στον αέρα, Οι ιστορίες του αστυνόμου Μπέκα, Εντιμότατοι κερατάδες,Ουκ Αν Λάβοις Παρά Του Μη Έχοντος, 

Το 2001 πρωταγωνίστησε σε δύο ταινίες μεγάλου μήκους: Αύριο θα είναι αργά της Λάγιας Γιούργου και Η φούσκα του Νίκου Περάκη και σκηνοθέτησε μια ταινία μικρού μήκους με τίτλο Από την άλλη πλευρά. Επίσης, έπαιξε στην τηλεοπτική σειρά του Mega Channel Είσαι το ταίρι μου, σε σενάριο Λευτέρη Παπαπέτρου καθώς και στην θεατρική παράσταση "Τα λέμε" του Λάκη Λαζόπουλου.

Τον χειμώνα του 2003 έπαιξε στο θέατρο Δημήτρης Χορν στην παράσταση "Το σπίτι φεύγει" σε σκηνοθεσία Σταμάτη Φασουλή. Την ίδια χρονιά, συνεργάστηκε με το Εθνικό Θέατρο και σκηνοθέτησε στην Πειραματική Σκηνή το έργο "Καλή Τύχη" του Β. Κατσικονούρη. Επίσης συμμετείχε και στην ταινία του Νίκου Παναγιωτόπουλου Κουράστηκα να σκοτώνω τους αγαπητικούς σου μαζί με την Θεοφανία Παπαθωμά.

Τη σεζόν 2003-2004 πρωταγωνίστησε στη σειρά της Μιρέλλας Παπαοικονόμου Όνειρο ήταν που προβλήθηκε στην ΝΕΤ και συμμετείχε στην ταινία των Ρέππα-Παπαθανασίου Οξυγόνο. 

Στο θέατρο υποδύθηκε τον Τζίμι Πόρτερ στο έργο του Τζον Όσμπορν "Οργισμένα νιάτα" που ανέβηκε στο θέατρο Κιβωτός. Στο ίδιο θέατρο το 2004 ανέβηκε και το έργο τον Νιλ Λάπιουτ "Η μορφή των πραγμάτων" σε σκηνοθεσία του ίδιου.

Τη χρονιά 2004-2005 επέστρεψε στο Mega και πρωταγωνίστησε στη σειρά του Λευτέρη Καπώνη Εραστής δυτικών προαστίων μαζί με τη Μαριλίτα Λαμπροπούλου, σε σκηνοθεσία Δημήτρη Αρβανίτη. Στο θέατρο κράτησε το ρόλο του Αρμάνδου Ντιβάλ σε μια διασκευή του κλασικού έργου "Η κυρία με τις καμέλιες". Τη διασκευή έκανε ο Άκης Δήμου και το έργο ανέβηκε με τον τίτλο "Η Μαργαρίτα Γκωτιέ ταξιδεύει απόψε", με συμπρωταγωνίστρια την Πέμυ Ζούνη σε σκηνοθεσία Αντώνη Καλογρίδη.

Τη χρονιά 2005-2006 ο Αλέξης Γεωργούλης είχε διπλό ρόλο στην τηλεόραση. Υπέγραψε μαζί με την συγγραφέα και ηθοποιό Σόνια Μηλιώνη [που είχε παίξει την αγαπημένη του στη σειρά Είσαι το ταίρι μου, την οποία τελικά "παράτησε" για χάρη της "Στέλλας" (Βίκυ Σταυροπούλου)] το σενάριο της σειράς Κινούμενη άμμος, πρωταγωνιστώντας σε αυτή. Η σειρά προβλήθηκε στον Alpha σε σκηνοθεσία της Μύρνας Τσάπα. Παράλληλα περιόδευσε σε όλη την Ελλάδα με την κωμωδία του Jan De Hartog "Νυφικό κρεβάτι" σε διασκευή των Αλέξανδρου Ρήγα/Δημήτρη Αποστόλου και σκηνοθεσία του Κώστα Τσιάνου. Συμπρωταγωνίστριά του ήταν η Ρένια Λουιζίδου. Στον κινηματογράφο πρωταγωνίστησε στην ταινία Λιούμπη της Λάγιας Γιούργου.

Τη χρονιά 2006-2007 ο Αλέξης συνέχισε στην περιφέρεια την επιτυχία που γνώρισε με το έργο "Νυφικό κρεβάτι". Έκλεισε το θέατρο "Αθηνών" και ηγείται μέχρι σήμερα ενός θιάσου στην Αθήνα. Συμπρωταγωνίστησε μαζί του η Φαίη Ξυλά και σκηνοθέτησε ο Βασίλης Μυριανθόπουλος. Στο τέλος της σεζόν έδωσε 5 παραστάσεις στην Κύπρο - Λευκωσία και Λεμεσό. 

Τη σεζόν 2007-2008 ο Αλέξης πρωταγωνίστησε στην επιτυχημένη τηλεοπτική σειρά 1 μήνας και κάτι, σε σκηνοθεσία του Βασίλη Θωμόπουλου, όπου υποδύθηκε τον Ανδρέα Μαραγκό, ο οποίος γιατρεύει την Άννα Κονταξή (Ζέτα Δούκα) από το κώμα στο οποίο βρίσκεται μετά από ένα σοβαρό τροχαίο, την ερωτεύεται και τελικά την παντρεύεται.

Το καλοκαίρι του 2007, του δόθηκε η ευκαιρία να συμπρωταγωνιστήσει με τη Νία Βαρντάλος και τον Ρίτσαρντ Ντρέιφους στην ταινία My life in Ruins (Έρωτας αλά ελληνικά),coffe artists του σκηνοθέτη Donald Petrie και με παραγωγούς τον Τομ Χανκς και τη Ρίτα Γουίλσον. Γυρίσματα της ταινίας έγιναν και στην Ελλάδα, στην αρχαία Ολυμπία, στους Δελφούς και στην Ακρόπολη. 

Τον Μάιο του 2016 συμμετείχε μαζί με ένα μεγάλο καστ από Έλληνες και ξένους ηθοποιούς στη σειρά Οικογένεια Ντάρελ, η οποία αφηγείται την ιστορία της οικογένειας Ντάρελ που, μετά τον θάνατο του συζύγου και πατέρα και την απώλεια όσων χρημάτων είχαν, εγκαταστάθηκε μόνιμα στην Κέρκυρα την περίοδο 1935-1939.

 Φιλμογραφία 
+ΈτοςΤίτλοςΡόλος1999Προπατορικό αμάρτημαφίλος Ελένης2002Η φούσκαΜάκης ΜπαρλαβάντζαςΑύριο θα 'ναι αργάΑντώνης ΜάιναςΚουράστηκα να σκοτώνω τους αγαπητικούς σουΒασίλης Ιορδανίδης (Τζόρνταν)2003ΟξυγόνοΣτέλιος Νούσιας2005ΛιούμπηΔημήτρης Γεωργίου2009My Life in Ruins (Έρωτας αλά ελληνικά)Πούπι2012A Green Story (Μια πράσινη ιστορία)Τζορτζ2015ΜαριονέτεςΦίλιππος Κοραής2017Everything Is Wonderfulεραστής Μαρίας2023My Big Fat Greek Wedding 3 (Γάμος αλά ελληνικά 3)Πίτερ

 Πηγές 

 Εξωτερικοί σύνδεσμοι 
 imdb
 Βιογραφία

Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Κατηγορία:Έλληνες σκηνοθέτες
Κατηγορία:Έλληνες παρουσιαστές
Κατηγορία:Ευρωβουλευτές εκλεγμένοι με τον ΣΥΡΙΖΑ
Κατηγορία:Ευρωβουλευτές της Ελλάδας εκλεγμένοι την περίοδο 2019-2024